b'\n_START_ARTICLE_\nJoukkuem\xc3\xa4ki\n_START_PARAGRAPH_\nJoukkuem\xc3\xa4ki on kilpailu, jossa m\xc3\xa4kihypp\xc3\xa4\xc3\xa4j\xc3\xa4t kilpailevat nelj\xc3\xa4n hengen joukkueina. Kukin hypp\xc3\xa4\xc3\xa4j\xc3\xa4 suorittaa kaksi hyppy\xc3\xa4, joukkueen j\xc3\xa4senten pisteet lasketaan yhteen ja eniten pisteit\xc3\xa4 saanut joukkue voittaa kisan. Kukin hyppy arvostellaan normaalin m\xc3\xa4kihypyn s\xc3\xa4\xc3\xa4nt\xc3\xb6jen mukaan._NEWLINE_Joukkuem\xc3\xa4ki hyp\xc3\xa4t\xc3\xa4\xc3\xa4n arvokisoissa, joissa jokaisella maalla on joukkue, eiv\xc3\xa4tk\xc3\xa4 urheilijat edusta pelk\xc3\xa4st\xc3\xa4\xc3\xa4n itse\xc3\xa4\xc3\xa4n. T\xc3\xa4llaisia kisoja ovat muun muassa hiihdon maailmanmestaruuskilpailut sek\xc3\xa4 talviolympialaiset, jonka ohjelmaan joukkuem\xc3\xa4ki tuli Calgaryss\xc3\xa4 1988._NEWLINE_Joukkuem\xc3\xa4ki on ohjelmassa silloin t\xc3\xa4ll\xc3\xb6in my\xc3\xb6s maailmancupissa, etenkin kauden avauskisoissa.'